Stampa t-test tal-qari ... Id-Disa' Ġimgħa taż-Żmien ta' Matul is-Sena Int agħmel ħidma ta' evanġelista. Ngħid għalija, demmi ġa mxerred b'sagrifiċċju u l-Mulej ser iħallasni bil-kuruna tal-ġustizzja. Qari mit-Tieni Ittra ta' San Pawl Appostlu lil Timotju Għażiż, nitolbok bil-ħerqa, quddiem Alla u Kristu Ġesù, li għandu jagħmel ħaqq mill-ħajjin u mill-mejtin, f'isem id-Dehra tiegħu u s-Saltna tiegħu: xandar il-kelma, insisti f'waqtu u barra minn waqtu, ċanfar, widdeb, wissi, bis-sabar kollu u bit-tagħlim. Għax għad jiġi żmien meta għat-tagħlim tajjeb ma jibqgħalhomx sabar, iżda widnejhom jikluhom u jiġbru madwarhom qabda mgħallmin skont ma jixtiequ, u jwarrbu widnejhom mis-sewwa biex jiġġerrew wara l-ħrejjef. Imma int oqgħod dejjem b'għajnejk miftuħa, stabar fit-tiġrib, agħmel ħidma ta' evanġelista, aqdi sewwa l-ministeru tiegħek. Ngħid għalija, demmi ġa mxerred b'sagrifiċċju, u żmien it-tluq tiegħi wasal. Tqabadt it-taqbida t-tajba, temmejt il-ġirja, ħarist il-fidi. Mil-lbqija hemm merfugħa għalija l-kuruna tal-ġustizzja, li biha f'dak il-Jum iħallasni l-Mulej, l-Imħallef ġust, u mhux lili biss, imma wkoll lil dawk kollha li jkunu għexu fl-imħabba tad-Dehra tiegħu. Il-Kelma tal-Mulej R/. Irroddu ħajr lil Alla R/. (15a): Fommi jxandar il-ġustizzja tiegħek Mimli fommi b'tifħirek, u b'sebħek il-jum kollu. Twarrabnix meta nasal għax-xjuħija; titlaqnix meta tħallini saħħti. R/. Imma jien nibqa' dejjem nittama, u nkattar tifħirek kollu. Fommi jxandar il-ġustizzja tiegħek, il-jum kollu l-għemejjel tal-għajnuna tiegħek. R/. Nersaq quddiem il-kobor tiegħek, Mulej Sidi, biex il-ġustizzja tiegħek waħdek inxandar. O Alla, sa minn żgħożiti int għallimtni; u jien s'issa għadni nxandar għeġubijietek. R/. U jiena nfaħħrek bl-arpa għall-fedeltà tiegħek, Alla tiegħi; ngħannilek biċ-ċetra, Qaddis ta' Iżrael. R/. AKKLAMAZZJONI QABEL L-EVANĠELJU Henjin il-foqra fl-ispirtu, għax tagħhom hija s-Saltna tas-Smewwiet. EVANĠELJU Din l-armla fqira tefgħet iktar minn dawk kollha li tefgħu fit-teżor. Qari mill-Evanġelju skont San Mark F'dak iż-żmien, Ġesù, hu u jgħallem lin-nies fit-tempju qalilhom: "Iftħu għajnejkom mill-kittieba, li jħobbu jduru mat-toroq bi lbiesi twal, jixtiequ min isellmilhom fil-pjazez, u fis-sinagogi joqogħdu fis-siġġijiet ta' quddiem, u fil-postijiet ewlenin fil-pranzijiet; iberbqu ġid ir-romol, u mbagħad għal wiċċ in-nies idumu ħafna jitolbu. Dawn jieħdu kundanna aktar iebsa". Kien qiegħed biswit it-teżor, iħares u jara xi flus jitfgħu n-nies fit-teżor. Bosta għonja bdew jitfgħu ħafna. Resqet waħda armla fqira u tefgħet biċċtejn żgħar, jiġifieri xi ftit ċenteżmi. Hu sejjaħ id-dixxipli tiegħu u qalilhom: "Tassew ngħidilkom, li din l-armla fqira tefgħet iktar minn dawk kollha li tefgħu fit-teżor. Għax dawk kollha tefgħu miż-żejjed tagħhom, imma hi, fil-faqar tagħha, tefgħet kulma kellha, dak kollu li kellha biex tgħix". Il-Kelma tal-Mulej R/. Tifħir lilek Kristu
Qari tal-Quddies tas-Sibt tal-IX ġimgħa matul is-Sena